For første gang i Norge har Aftenposten undersøkt bruken av mobilovervåkingsutstyr i Oslo. I dag kan vi avsløre at sentrale næringslivsområder i Oslo også er berørt av den hemmelige mobilovervåkingen.

Når overvåkingsutstyret fanger opp signalene fra en mobil til en person den jakter på, kan den tappe tekstmeldinger, avlytte samtaler eller hente ut data fra mobilen.

- Det er vanskelig å se for seg legitime grunner til å ha slikt utstyr på Aker brygge og Lysaker. Mobilavlytting i disse områdene er svært nyttig for dem som ønsker å drive industrispionasje og innsidehandel, sier Kyrre Sletsjøe. Han er leder for CEPIA Technologies, et av de to sikkerhetsselskapene Aftenposten har samarbeidet med. Selskapet har svært presist måleutstyr for å lokalisere falske basestasjoner.

Sletsjøe har lang erfaring fra norsk etterretningstjeneste og har bistått myndigheter i flere andre land med tilsvarende utstyr og undersøkelser.

Den helt nye bydelen Tjuvholmen og fornyelsen av Aker brygge har gjort området til et av de viktigste for Norges finans- og advokatmiljø.

Internasjonale og sentrale banker som Handelsbanken og Danske Bank holder til her. Det samme gjør store advokatfirmaer som Selmer og BA-HR. Sistnevnte er kjent som en tungvekter innenfor olje- og offshorerådgivning.